החצר האחורית | Small Town Romance
→ רוך וקושי
החליפה ←
פורסם בתאריך 19 במאי 2013 מאת Yair Yona
קיבלתי סמס מאיתמר ציגלר, מהמוזיקאים האהובים, שסיפר לי על פרויקט מאד מסקרן.
מסתבר שכבר שנה וחצי, הוא ותומר יוסף וגדי רונן (מ'דבק' ו'1:1') נפגשים אצל רוטבליט על הדשא (סתם, אולי הם יושבים בסלון, מאיפה לי לדעת), ועובדים על שירים חדשים. יענקל'ה כהרגלו כותב מילים, והחברים מלחינים, מנגנים, מפיקים ומקליטים.
(צילום: אסף סודרי)
איתמר כותב:
בשבילי רוטבליט זה… ׳כמה טוב שבאת הביתה׳ (!) זה ׳צא מזה׳ (!), זה ׳אמא אדמה׳ (!), זה ׳אני שוכב לי על הגב׳ (!), ועוד ועוד…
וזה גם… כזה דרך אגב, ׳שיר השלום׳ (״אל תלחשו תפילה״!)
אבל מה שנפלא זה שיענקל׳ה עדיין כותב מצויין, ואנחנו, תומר, גדי ואני זכינו בשירים אמיצים, מעיזים ונוקבים ועל כן נורא חשובים לדעתי. שיריי מחאה (״שיר האביונים״) שירים פוליטיים, (״שיח ג׳ראח״) שירים מפוקחים (״בין הים לנהר״…), וגם שיר אהבה לא אהבה אחד (הבמה הביתית), ועוד ועוד.
במדינה שלא מספיק מעיזים, אני גאה להיות חלק מזה.
שנה וחצי ש'החצר האחורית', כך קוראים לאלבום החדש שצפוי לצאת בחודשים הקרובים, נמצא בעבודה. הם עשו הכל בעצם ועכשיו מגיע החלק שצריך קצת דינרוס. הדינרוס צריכים לכסות על הקלטת מיתרים, מיקסים ומאסטרינג, גרפיקה, יח"צ וכל המסביב. כל הדברים האלה עולים כסף ופה הקהל נכנס לתמונה.
30 יום יש כדי להשלים גיוס של קרוב ל70,000 שקל. רוצו על זה, זה רוטבליט בתקופה שחורה במיוחד למדינה, ואלה שלושה מוזיקאים נפלאים שבטח לקחו ועשו מהבלוז שלו קשת של צבעים.
ואם אין לכם את האלבום הזה בבית, אתם צריכים לעשות בדק בית, אולי הוא שם בכל זאת.
המציא לי מחילה, אביתר בנאי
פסטיבל אוונגרד ותקליטים!
פוסט זה פורסם בקטגוריה חדשות, עם התגים ישראלי. אפשר להגיע ישירות לפוסט זה עם קישור ישיר.
3 תגובות על החצר האחורית
21 במאי 2013 בשעה 11:13
מי מנגן באלבום המדהים הזה של רוטבליט?
21 במאי 2013 בשעה 11:31
ציגלר רונן ויוסף
21 במאי 2013 בשעה 12:15
התכוונתי לאלבום משנות ה-70…
מסתבר שזה כתוב בעמוד היוטיוב עצמו:
באלבום משתתפים מיטב האמנים של התקופה: מיקי גבריאלוב, אשר עיבד והפיק מוסיקלית את שירי האלבום. דני סנדרסון בגיטרה ל"שיר לשלום מס' 2" (שעשה את זה גם ב"שיר לשלום" המקורי), יחד עם יהודית רביץ, דני ליטני, אריק לביא, דודו אלהרר ומיקי גבריאלוב בקולות רקע.
בשאר שירי האלבום משתתפים: מיקי גבריאלוב בבס, גיטרה וקולות, יצחק קלפטר בגיטרה (וכן עיבוד ב"החוזר בתשובה לשאלת כתבנו" ו"טיילת פעם 16"), איקי לוי ומאיר פניגשטיין בתופים, טוני בראוור בכינור, דני פאר בפסנתר וקלידים, יגאל קראוס ומוטי דיכנה בבס ותובל פטר באקורדיון.